作者:葛長庚
標題:沁園春
內容:客裡家山，記踏來時，水曲山崖。被灘聲喧枕，雞聲破曉，匆匆驚覺，依舊天涯。抖擻征衣，寒欺曉袂，回首銀河西未斜。塵埃債，嘆有如此發，空為伊華。古來客況堪嗟。盡貧也輸他□在家。料驛舍旁邊，月痕白處，暗香微度，應是梅花。揀折一枝，路逢南雁，和兩字平安寄與他。教知道，有長亭短堠，五飯三茶。